《正月初八日与少史访烟霞洞复历理安寺五云山云栖诸胜 其一》
清代·刘佳

谷转山已开，孤亭出烟林。不见飘幡影，但闻疏钟音。

迤逦寻寺去，杳窈穿云深。万绿并一气，白日禅堂阴。

疏花静方吐，幽鸟间自吟。松颠得高阁，摄衣同登临。

群山如玉玦，苍然抱我襟。一泉饮法雨，顿悔出山心。

作者简介：浙江江山人，原名侹，字德甫，号眉士。嘉庆十三年举人，官溧水知县。幼即能文。有《钓鱼蓬山馆集》。